(Ortografía tradicional) Toj ekꞌela chi us queꞌrisi li Jesús riqꞌuin laj Caifás ut queꞌxcꞌam saꞌ li naꞌajej li narakoc cuiꞌ a̱tin laj Pilato li acuabej aj Roma.
Eb li nequeꞌtaklan saꞌ xbe̱neb laj judío incꞌaꞌ queꞌoc saꞌ li rochoch laj Pilato xban nak aꞌan ma̱cuaꞌ aj judío.
Cui ta queꞌoc saꞌ rochoch junak ma̱cuaꞌ aj judío,
queꞌxmux raj rib saꞌ lix pa̱ba̱leb.
Xban nak queꞌraj cuaꞌac re li ninkꞌe Pascua,
incꞌaꞌ queꞌru chi oc saꞌ li cab aꞌan.
Xban nak incꞌaꞌ queꞌoc saꞌ li cab,
laj Pilato qui-el chirix cab ut quixye reheb:
—¿Cꞌaꞌru xma̱c li cui̱nk aꞌin nak xexchal chixjitbal?
chan reheb.
Queꞌchakꞌoc ut queꞌxye re:
—Cui ta ma̱cꞌaꞌ xma̱c,
incꞌaꞌ raj xkacꞌam chak a̱cuiqꞌuin re nak tatrakok a̱tin saꞌ xbe̱n,
chanqueb.
Laj Pilato quixye reheb:
—Cꞌamomak la̱ex ut rakomak a̱tin saꞌ xbe̱n joꞌ naxye saꞌ le̱ chakꞌrab la̱ex,
chan.
Eb laj judío queꞌxye re:
—Moco qꞌuebil ta kalese̱ns la̱o aj judío nak takacamsi junak cristian,
chanqueb.
Riqꞌuin aꞌin quitzꞌakloc ru li quixye li Jesús chanru nak ta̱camsi̱k.
Laj Pilato qui-oc cuiꞌchic saꞌ li naꞌajej li narakoc cuiꞌ a̱tin.
Quixbok li Jesús riqꞌuin ut quixye re:
—¿Ma la̱at lix reyeb laj judío?
chan re.
Li Jesús quixye re:
—¿Ma saꞌ a̱chꞌo̱l x-ala li xaye,
malaj jalan xyehoc a̱cue li xaye?
chan.
Laj Pilato quixye re:
—¿Ma la̱in ta biꞌ aj judío?
Eb la̱ cuech tenamitil rochbeneb li xbe̱nil aj tij,
aꞌaneb li xeꞌkꞌaxtesin a̱cue saꞌ cuukꞌ.
Ye cue cꞌaꞌru a̱ma̱c,
chan.
Li Jesús quixye re:
—Lin cuanquil la̱in ma̱cuaꞌ re saꞌ ruchichꞌochꞌ.
Cui ta la̱in tintakla̱nk arin saꞌ ruchichꞌochꞌ,
eb li nequeꞌta̱ken cue teꞌpletik raj re incolbal chiruheb li nequeꞌcꞌamoc be chiruheb laj judío.
Abanan lin cuanquil la̱in ma̱cuaꞌ re saꞌ ruchichꞌochꞌ,
chan.
Laj Pilato quixye re:
—La̱at rey chi joꞌcanan.
— Li Jesús quixye re:
—Ya̱l li xaye nak la̱in rey.
Aꞌan aj e nak quinchal chi yoꞌla̱c arin saꞌ ruchichꞌochꞌ re xchꞌolobanquil lix ya̱lal.
Ut chixjunileb li nequeꞌraj xnaubal lix ya̱lal,
nequeꞌrabi li cꞌaꞌru ninye,
chan.
Laj Pilato quixye:
—Ut,
¿cꞌaꞌru lix ya̱lal?
— Ut co̱ cuiꞌchic riqꞌuineb laj judío ut quixye reheb:
—Ma̱ jun xma̱c li cui̱nk aꞌin nintau.
La̱ex cꞌaynakex nak na-achꞌaba̱c junak li pre̱x saꞌ li ninkꞌe Pascua.
¿Ma te̱raj nak tincuachꞌab che̱ru le̱ rey la̱ex aj judío?
chan laj Pilato.
Eb aꞌan queꞌxjap re ut queꞌxye:
—Incꞌaꞌ.
Ma̱cuachꞌab li cui̱nk aꞌan.
Achꞌab laj Barrabás,
chanqueb.
Laj Barrabás,
aꞌan jun aj e̱lkꞌ.